Operacija Potkovica
Operacija Potkovica je kolokvijalno korišteni naziv za masovnu kampanju etničkog čišćenja koju su srbijanske snage provodile na Kosovu tokom sukoba 1998. i 1999. godine. Policija Srbije i Vojska Jugoslavije su tokom NATO bombardiranja 1999. godine provodile koordinirane i isplanirane operacije nasilja nad albanskim stanovništvom sa ciljem da ga protjeraju sa Kosova i tako održe kontrolu Beograda nad pokrajinom. Srbijanske vlasti su vršile organizirana ubistva, deportacije i masovne progone kosovskih Albanaca, uz značajnu upotrebu državnih resursa. Vladine snage su ubile na hiljade civila koji nisu bili borci, uključujući žene i djecu, šireći strah i paniku među kosovskim Albancima da bi ih natjerali na odlazak. Silovanja kosovskih djevojaka i žena su također vršena u službi etničkog čišćenja. Hotimične aktivnosti srbijanskih snaga prouzrokovale su odlazak najmanje 700.000 albanskih izbjeglica sa Kosova u kratkom vremenskom periodu. Prema statistici UNHCR-a, ukupan broj izbjeglica sa Kosova je 9. juna iznosio 862.979 osobe. Prognanim građanima su pogranične vlasti prilikom napuštanja zemlje oduzimale lične dokumente i druge dokaze o državljanstvu, vršeći sistematsko brisanje identiteta. Višemjesečna kampanja ubijanja i deportacija civila je dovela do podizanja optužnice protiv Slobodana Miloševića i njegovih pomagača u udruženom zločinačkom poduhvatu, kao i do suđenja srbijanskim političkim i vojnim liderima za ratne zločine na Kosovu.